
ระเบียบกระทรวงสาธารณสุข
ว่าด้วยการรักษาจรรยาบรรณแห่งวิชาชีพของผู้ประกอบโรคศิลปะ
สาขาเทคนิคการแพทย์
พ.ศ. 2545

------------------------------


อาศัยอำนาจตามความในมาตรา 7 มาตรา 13(2) และมาตรา 38 แห่งพระราชบัญญัติการประกอบโรคศิลปะ พ.ศ.2542 อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา 29 ประกอบกับมาตรา 35 มาตรา 36 มาตรา 39 มาตรา 48 และมาตรา 50 ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงสาธารณสุขโดยคำแนะนำของคณะกรรมการการประกอบโรคศิลปะ ออกระเบียบว่าด้วยการรักษาจรรยาบรรณแห่งวิชาชีพของผู้ประกอบโรคศิลปะสาขาเทคนิคการแพทย์ไว้ดังต่อไปนี้

ข้อ 1
ระเบียบนี้เรียกว่า “ระเบียบกระทรวงสาธารณสุขว่าด้วยการรักษาจรรยาบรรณแห่งวิชาชีพของผู้ประกอบโรคศิลปะสาขาเทคนิคการแพทย์ พ.ศ. 2545


ข้อ  2  
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
หมวด 1

หลักทั่วไป

ข้อ 3 
ผู้ประกอบโรคศิลปะสาขาเทคนิคการแพทย์ย่อมดำรงตนให้สมควรในสังคมโดย
ธรรม เคารพ และปฏิบัติตามบรรดาบทกฎหมายของประเทศ

ข้อ 4 
ผู้ประกอบโรคศิลปะสาขาเทคนิคการแพทย์ต้องไม่ประพฤติหรือกระทำการใด ๆ  
อันอาจเป็นเหตุให้เสื่อมเสียเกียรติศักดิ์แห่งวิชาชีพ

ข้อ 5 
ผู้ประกอบโรคศิลปะสาขาเทคนิคการแพทย์ย่อมประกอบวิชาชีพด้วยเจตนาดี 
โดยไม่คำนึงถึงฐานะ เชื้อชาติ สัญชาติ ศาสนา สังคม หรือลัทธิการเมือง

หมวด 2

การโฆษณาการประกอบโรคศิลปะ

ข้อ 6 
การโฆษณาการประกอบโรคศิลปะ ความรู้ความชำนาญในการประกอบโรค
ศิลปะสาขาเทคนิคการแพทย์ อาจกระทำได้ในกรณีต่อไปนี้


6.1 การแสดงผลงานในวารสารทางวิชาการหรือในการประชุมวิชาการ


6.2 การแสดงผลงานในหน้าที่หรือในการบำเพ็ญประโยชน์สาธารณะ


6.3 การแสดงผลงานหรือความก้าวหน้าทางวิชาการเพื่อการศึกษาของมวลชน


6.4 การประกาศเกียรติคุณเป็นทางการโดยสถาบันวิชาการ สมาคม หรือมูลนิธิ

ทั้งนี้ การโฆษณาดังกล่าวจะต้องไม่เป็นการแสวงหาประโยชน์ที่จะเกิดต่อการประกอบโรคศิลปะสาขาเทคนิคการแพทย์ส่วนตนหรือส่วนบุคคล หรือต่อสถานที่ทำการประกอบโรคศิลปะส่วนตนหรือส่วนบุคคล

ข้อ 7
ผู้ประกอบโรคศิลปะสาขาเทคนิคการแพทย์ อาจติดป้ายหรืออักษรที่สำนักงาน 
และที่อยู่ของตน และอาจแจ้งความได้เพียงข้อความเฉพาะเรื่องต่อไปนี้


7.1  ชื่อ นามสกุล และอาจมีคำประกอบชื่อได้


7.2  ชื่อปริญญา วุฒิบัตร หรือหนังสืออนุมัติ หรือหนังสือแสดงคุณวุฒิอย่างอื่น   
แสดงเต็มหรือเป็นอักษรย่อตามที่ปรากฏในทะเบียนผู้ประกอบโรคศิลปะซึ่งตนได้รับมาโดยได้มาด้วยวิธีการที่ถูกต้องตามเกณฑ์ของคณะกรรมการวิชาชีพหรือสถาบันการศึกษานั้น ๆ


7.3  ที่อยู่ ที่ตั้ง สำนักงาน หมายเลขโทรศัพท์ หมายเลขโทรสาร ที่อยู่จดหมาย-

อิเลคโทรนิค หรือสื่ออื่น ๆ


7.4  ประเภทใบอนุญาตและสาขาแห่งการประกอบโรคศิลปะของตน


7.5  ความรู้ความชำนาญเฉพาะทางในการประกอบโรคศิลปะของตน 
ซึ่งคณะกรรมการวิชาชีพสาขาเทคนิคการแพทย์ได้อนุมัติแล้ว


7.6 สถานพยาบาลในกรณีที่แจ้งความ

ข้อ 8 
ผู้ประกอบโรคศิลปะสาขาเทคนิคการแพทย์ ผู้ทำการเผยแพร่ให้ข้อมูลทางวิชาการ
หรือตอบปัญหาทางวิชาชีพทางสื่อมวลชน ถ้าแสดงตนว่าเป็นผู้ประกอบโรคศิลปะต้องไม่แจ้งสถานที่ทำการประกอบโรคศิลปะส่วนตัวเป็นทำนองการโฆษณา เพื่อหวังประโยชน์ตอบแทน และต้องไม่มีการแจ้งความตามนัยแห่งข้อ 5 ในที่เดียวกันหรือในขณะเดียวกันด้วย

ข้อ 9  
ผู้ประกอบโรคศิลปะสาขาเทคนิคการแพทย์ ต้องระมัดระวังตามวิสัยที่พึงมี มิให้
การประกอบวิชาชีพเทคนิคการแพทย์ของตนแพร่ออกไปในสื่อมวลชนเป็นทำนองโฆษณาความรู้ความสามารถ

หมวด 3

การประกอบโรคศิลปะสาขาเทคนิคการแพทย์

ข้อ 10 
ผู้ประกอบโรคศิลปะสาขาเทคนิคการแพทย์ต้องรักษามาตรฐานของการประกอบ
วิชาชีพเทคนิคการแพทย์ตามที่กำหนดโดยคณะกรรมการวิชาชีพสาขาเทคนิคการแพทย์

ข้อ 11 
ผู้ประกอบโรคศิลปะสาขาเทคนิคการแพทย์ต้องไม่เรียกร้องสินจ้างรางวัลพิเศษ
นอกเหนือจากค่าบริการที่ต้องได้รับตามที่ประกาศไว้

ข้อ 12  ผู้ประกอบโรคศิลปะสาขาเทคนิคการแพทย์ต้องไม่จูงใจหรือชักชวนผู้ป่วยให้มารับ
บริการทางวิชาชีพเทคนิคการแพทย์เพื่อผลประโยชน์ของตน

ข้อ 13  
ผู้ประกอบโรคศิลปะสาขาเทคนิคการแพทย์ต้องปฏิบัติต่อผู้ป่วย  โดยสุภาพ   
มีน้ำใจ มีมนุษยสัมพันธ์ที่ดี

ข้อ 14  
ผู้ประกอบโรคศิลปะสาขาเทคนิคการแพทย์ต้องไม่หลอกลวงผู้ป่วยให้หลงเข้าใจ
ผิดในการประกอบวิชาชีพเพื่อประโยชน์ของตน

ข้อ 15  
ผู้ประกอบโรคศิลปะสาขาเทคนิคการแพทย์ต้องประกอบวิชาชีพโดยคำนึงถึง
ความปลอดภัยและความสิ้นเปลืองที่เกินความจำเป็นของผู้ป่วย

ข้อ 16
ผู้ประกอบโรคศิลปะสาขาเทคนิคการแพทย์มีหน้าที่อธิบายให้ผู้ป่วยเข้าใจถึงสาระ
สำคัญของการตรวจและการให้บริการทางวิชาชีพเทคนิคการแพทย์ เพื่อใช้ประกอบในการตัดสินใจในการวินิจฉัย การติดตาม บำบัดรักษา และการประเมินภาวะสุขภาพ ของผู้ป่วย

ข้อ 17 
ผู้ประกอบโรคศิลปะสาขาเทคนิคการแพทย์ต้องไม่ออกใบรับรองอันเป็นความเท็จ
โดยเจตนา หรือให้ความเห็นไม่สุจริตในเรื่องใด ๆ อันเกี่ยวกับวิชาชีพของตน

ข้อ 18 
ผู้ประกอบโรคศิลปะสาขาเทคนิคการแพทย์ต้องไม่เปิดเผยความลับของผู้ป่วยซึ่ง
ตนทราบมาเนื่องจากการประกอบวิชาชีพ เว้นแต่ด้วยความยินยอมของผู้ป่วย หรือเมื่อต้องปฏิบัติตามกฎหมายหรือตามหน้าที่

ข้อ 19 
ผู้ประกอบโรคศิลปะสาขาเทคนิคการแพทย์ต้องไม่ปฏิเสธการช่วยเหลือผู้ที่อยู่ใน
ระยะอันตรายจากการเจ็บป่วย เมื่อได้รับคำขอร้องและตนอยู่ในฐานะที่จะช่วยได้

ข้อ 20 
ผู้ประกอบโรคศิลปะสาขาเทคนิคการแพทย์ต้องไม่ใช้หรือสนับสนุนให้มีการ
ประกอบวิชาชีพเทคนิคการแพทย์โดยผิดกฎหมาย

หมวด 4

การปฏิบัติต่อผู้ร่วมวิชาชีพ

ข้อ 21 
ผู้ประกอบโรคศิลปะสาขาเทคนิคการแพทย์    พึงยกย่องให้เกียรติและเคารพใน
ศักดิ์ศรีซึ่งกันและกัน

ข้อ  22  ผู้ประกอบโรคศิลปะสาขาเทคนิคการแพทย์ต้องไม่ดูหมิ่น ทับถม ให้ร้าย หรือ
กลั่นแกล้งกัน

ข้อ  23 
ผู้ประกอบโรคศิลปะสาขาเทคนิคการแพทย์ต้องไม่ชักจูงผู้ป่วยของผู้ประกอบ
วิชาชีพเทคนิคการแพทย์อื่นมาเป็นของตน

ข้อ 24 ผู้ประกอบโรคศิลปะสาขาเทคนิคการแพทย์ต้องไม่เอาผลงานของผู้ประกอบวิชาชีพเทคนิคการแพทย์อื่นมาเป็นของตน
หมวด 5

การปฏิบัติต่อผู้ร่วมงาน

ข้อ  25
ผู้ประกอบโรคศิลปะสาขาเทคนิคการแพทย์พึงยกย่องให้เกียรติและเคารพใน
ศักดิ์ศรีของผู้ร่วมงาน

ข้อ  26  ผู้ประกอบโรคศิลปะสาขาเทคนิคการแพทย์ต้องไม่ดูหมิ่น ทับถม ให้ร้าย หรือ
กลั่นแกล้งผู้ร่วมงาน

ข้อ  27  ผู้ประกอบโรคศิลปะสาขาเทคนิคการแพทย์พึงส่งเสริมและสนับสนุนการประกอบ
วิชาชีพของผู้ร่วมงาน
หมวด 6

การทดลองในมนุษย์

ข้อ  28  ผู้ประกอบโรคศิลปะสาขาเทคนิคการแพทย์ผู้ที่ทำการทดลองในมนุษย์ต้องได้รับ
ความยินยอมจากผู้ถูกทดลองเป็นลายลักษณ์อักษร และต้องได้รับความเห็นชอบจากคณะกรรมการ
ว่าด้วยจริยธรรมการทำวิจัยในมนุษย์

ข้อ 29 ผู้ประกอบโรคศิลปะสาขาเทคนิคการแพทย์ผู้ที่ทำการทดลองโดยใช้สิ่งตัวอย่างของมนุษย์ต้องได้รับความเห็นชอบจากคณะกรรมการว่าด้วยจริยธรรมการทำวิจัยในมนุษย์

หมวด 7

การปฏิบัติตนเกี่ยวกับสถานพยาบาล

ข้อ 30 
ผู้ประกอบโรคศิลปะสาขาเทคนิคการแพทย์ต้องปฏิบัติตนเกี่ยวกับสถานพยาบาล
ตามกฎหมายว่าด้วยสถานพยาบาล
ประกาศ  ณ  วันที่    25   กรกฎาคม  พ.ศ. 2545







ลงชื่อ             สุดารัตน์
เกยุราพันธุ์







    (นางสุดารัตน์
เกยุราพันธุ์)







           รัฐมนตรีว่าการกระทรวงสาธารณสุข
(ประกาศในราชกิจจานุเบกษา  ฉบับประกาศทั่วไป  เล่ม119  ตอนพิเศษ  76  ง  วันที่ 19 สิงหาคม  2545)

